A Vorfoi am Universitätsklinikum im Joar 1992 hod Erlanga ebnfois in de bundesweitn Schlogzein brocht. Dea Foi is untam Nam Erlanger Baby in de Annaln eiganga. Nach am Vakeasunfoi vo ana 19jaarigen Schwangan is de Frau trotz iam Hirndod kinstli am Lem ghoitn worn, ums Kind z rettn. Des ganze is zwoa ohne Erfoig bliem, wei da Fetus a poa Dog spada ba am Spontanabort gstorm is. Weng da broadn effentlichn Dischkrierarei iba an Foi hod de Gsejschoft fia deitsche Sproch an Ausdruck Erlanga Baby zu oam vo de Weata vom Joar 1992 gmocht.